```````````````````````````````````````````````````````````````````````````````````````````````````````````````````````````````````````````````````````````````````````````````````````````````````````````````````````````````На основу члана 86. став 4. Закона о локалној самоуправи („Сл. гласник РС“, бр. 129/07, 83/14 - др. закон, 101/16 - др. закон, 47/18 и 111/21-др. закон) и тач. 1, 2. и 7. Одлуке о распуштању Скупштине општине Ћићевац и образовању Привременог органа општине Ћићевац (''Службени гласник РС'', број 94/2023),

Привремени орган општине Ћићевац, на 1. седници, одржаној дана 1.11.2023. године**,** донео је

**ПОСЛОВНИК**

**ПРИВРЕМЕНОГ ОРГАНА ОПШТИНЕ ЋИЋЕВАЦ**

**ОСНОВНЕ ОДРЕДБЕ**

**Члан 1.**

Овим пословником уређује се организација и начин рада, права, дужности и одговорности чланова Привременог органа општине Ћићевац (у даљем тексту: Привремени орган), као и друга питања од значаја за рад Привременог органа.

Ако неко од питања у вези са организацијом и радом Привременог органа није уређено овим пословником, Привремени орган уређује то питање посебном одлуком.

**Члан 2.**

Привремени орган користи печат Скупштине општине Ћићевац у складу са законом и овлашћењима.

Секретар Привременог органа одговоран је за употребу печата.

**Члан 3.**

Привремени орган обавља послове из надлежности Скупштине општине Ћићевац, председника Општине Ћићевац и Општинског већа општине Ћићевац, утврђене законом и Статутом општине Ћићевац, до конституисања Скупштине општине Ћићевац и извршних органа општине Ћићевац.

**Члан 4.**

Рад Привременог органа је доступан јавности.

Јавност се може ограничити и искључити у случајевима предвиђеним законом или када то одлучи Привремени орган на предлог председника Привременог органа (у даљем тексту: председник).

**САСТАВ ПРИВРЕМЕНОГ ОРГАНА**

**Члан 5.**

Привремени орган има председника и четири члана, које је именовала Влада Републике Србије Решењем о именовању председника и чланова Привременог органа општине Ћићевац („Сл. гласник РС“, бр. 94/2023).

Привремени орган представља председник Привременог органа који организује рад Привременог органа, председава његовим седницама стара се о правилној примени одредаба овог пословника и обавља друге послове које му Привремени орган повери.

Председник Привременог органа може да овласти члана Привременог органа, који ће га замењивати у случају његове спречености или одсутности.

**Члан 6.**

Привремени орган именује секретара Привременог органа, на образложен предлог председника Привременог органа, већином гласова од укупног броја чланова Привременог органа.

За секретара Привременог органа може бити именовано лице које има стечено високо образовање из научне области правне науке на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање 3 година радног искуства у струци и положен државни стручни испит.

Секретар Привременог органа стара се о обављању стручних послова у вези са сазивањем и одржавањем седница Привременог органа и његових радних тела и руководи административно – правним пословима везаним за њихов рад.

Привремени орган може на образложен предлог председника Привременог органа разрешити секретара на исти начин на који је именован.

**Члан 7.**

Председник, чланови и секретар Привременог органа могу бити на сталном раду у Општини Ћићевац.

Привремени орган посебним актом уређује радноправни статус председника, чланова и секретара Привременог органа.

**РАДНА ТЕЛА**

**Члан 8.**

За разматрање појединих питања из свог делокруга, Привремени орган образује следећа радна тела:

1. Одбор за административно-мандатна питања,избор и именовања и борбу против корупције,
2. Одбор за прописе и управу, представке и притужбе,
3. Одбор за друштвено-економски развој, привреду и финансије,
4. Одбор за друштвене делатности и социјална питања,
5. Одбор за урбанизам, грађевинарство и стамбено-комуналне делатности,
6. Одбор за пољопривреду и развој села, заштиту и унапређење животне средине и односе са верским заједницама,
7. Одбор за награде и признања, утврђивање предлога назива улица, тргова, заселака и делова насељених места.

Радно тело чине председник и два члана.

Председника и чланове радних тела именује Привремени орган, на предлог председника Привременог органа.

Председник радног тела именује се из реда чланова Привременог органа.

Чланови радних тела Привременог органа могу бити и грађани.

Актом о оснивању радног тела, одређује се: задатак, састав, време на које се оснива или рок за завршетак задатака и уређује обављање стручних и административно техничких послова за то радно тело.

**Члан 9.**

**9.1. Одбор за административно-мандатна питања, избор и именовања и борбу против корупције**

Одбор за административно-мандатна питања, избор и именовања и борбу против корупције припрема и предлаже прописе којима се уређују питања остваривања права и дужности чланова Привременог органа, доноси појединачне акте о статусним питањима чланова Привременог органа и лица која бира, именује и поставља Привремени орган, разматра извештај Изборне комисије и уверења о избору одборника и подноси Скупштини извештај са предлогом за потврђивање мандата, а разматра и друга питања у вези са мандатно-имунитетним правима одборника.

У поступку потврђивања мандата одборника, Одбор ради на начин утврђен Пословником Скупштине општине Ћићевац за рад Верификационог одбора на конститутивној седници Скупштине. Одбор припрема предлоге за избор, именовања, постављења и разрешења чланова органа у органе одређене законом и Статутом, за које није предвиђено предлагање од стране других органа.

Одбор одлучује у првом степену о правима по основу рада лица која бира, именује или поставља Привремени орган, и даје предлоге и мишљења о испуњености услова за спровођење поступка разрешења тих лица. Одбор врши анализу појавних облика корупције на локалном нивоу, разматра и даје мишљење на предлог Локалног акционог плана за борбу против корупције (у даљем тексту: ЛАП), активно учествује у едукацији о антикорупцијским механизмима, начину и значају надзора над спровођењем ЛАП, прати спровођење ЛАП у складу са циљевима дефинисаним Националном стратегијом за борбу против корупције, помаже у спровођењу кампања за информисање грађана о механизмима ЛАП, прати и разматра стање и појаву корупције у свим областима друштвеног живота и сагледава активности у борби против корупције, предлаже мере које треба предузети, прати њихово спровођење и даје иницијативе за доношење одговарајућих аката и мера у овој области, како би органи Општине и носиоци јавних овлашћења на локалном нивоу своја овлашћења вршили у складу са начелима владавине права, нулте толеранције на корупцију, одговорности, ефикасности и транспарентности.

**9.2. Одбор за прописе и управу, представке и притужбе**

Одбор за прописе и управу, представке и притужбе разматра усклађеност предлога одлука и других општих аката које усваја Привремени орган из надлежности Скупштине са Уставом, законом, Статутом и другим прописима и даје своје предлоге и мишљења Привременом органу, прати стање у области нормативне делатности Привременог органа и указује на потребу доношења, односно усаглашавања одлука и других општих аката, утврђује пречишћене текстове одлука и других прописа и разматра предлоге аутентичног тумачења прописа чији је доносилац Привремени орган из надлежности Скупштине, даје мишљење о предлогу Статута, његовој измени и допуни, прати спровођење Статута и даје предлог тумачења његових одредби, а разматра и питања везана за промену статута предузећа, установа и других организација чији је оснивач Општина и о томе доставља Привременом органу своје мишљење, утврђује предлог Пословника о раду Скупштине, односно предлог о измени и допуни овог акта, утврђује предлог мишљења или одговора Уставном суду Републике Србије у поступку за оцену уставности, односно законитости Статута, одлука и других општих аката које је донела Скупштина, разматра остваривање система локалне самоуправе у Општини, остваривање послова државне управе које Република повери Општини, разматра питања организације рада управе и даје мишљење о предлогу Одлуке о организацији Општинске управе, разматра питања међуопштинске сарадње и подноси предлоге надлежном органу за успостављање, одржавање и даље развијање односа и веза Општине са другим општинама и градовима у земљи и иностранству, питања остваривања слобода, права и дужности грађана, као и друга питања из области локалне самоуправе и управе.

Одбор такође разматра представке и притужбе које грађани упућују Привременом органу, као и представке уступљене од стране републичких органа, испитује њихову основаност, предлаже Привременом органу доношење одговарајуће одлуке и мере које треба предузети у циљу отклањања утврђених неправилности у раду органа Општине, о чему обавештава подносиоце.У поступку разматрања представки и притужби, овај Одбор прибавља извештаје од органа и организација на које се наведени поднесци односе, у року који сам одређује.

Ако орган или организација из става 2. овог члана не доставе извештај у одређеном року, Одбор о томе обавештава Привремени орган, односно орган који је уступио представку.

**9.3. Одбор за друштвено-економски развој, привреду и финансије**

Одбор за друштвено-економски развој, привреду и финансије разматра и даје мишљење на предлог програма развоја Општине и појединих делатности и предлаже мере за његово спровођење, разматра стратешке планове и друга документа од значаја за економски развој Општине, разматра предлоге одлука из области развоја и унапређења привреде, занатства, туризма, угоститељства и трговине.

Одбор разматра предлоге одлука и других општих аката који се односе на финансирање послова Општине, таксе, накнаде и друге јавне приходе, програме развоја делатности за које је надлежна Скупштина, буџет, одлуку о завршном рачуну буџета, зајмове и задуживање Општине и друга економско-финансијска питања, предлаже Привременом органу доношење одговарајућих одлука и даје мишљења о предлозима других овлашћених предлагача.

**9.4. Одбор за друштвене делатности и социјална питања**

Одбор за друштвене делатности и социјална питања разматра годишње програме и извештаје о раду установа чији је оснивач Општина из области основног и средњег образовања, културе, спорта, здравства, друштвене бриге о деци, социјалне заштите, информисања, разматра питања и проблеме у областима уметничког стваралаштва, бриге о младима, малолетничке деликвенције, бриге о особама са посебним потребама, родне равноправности и једнаких могућности за све, заштите породице и слично, предлог буџета Општине, посебно у делу који се односи на финансирање програма друштвених делатности, а своје мишљење, ставове, закључке и сугестије доставља Привременом органу ради доношења одговарајућих одлука, одбор је дужан да разматра евентуалне приговоре установа чије програме финансира Општина из свог буџета, а који се односе на реализацију усвојеног програма и финансијског плана одређене делатности, установе или организације, и да о томе обавести Привремени орган .

Одбор разматра и питања из области социјалне политике и социјалне сигурности грађана, ради реализације својих задатака остварује тесну сарадњу са институцијама из области социјалне заштите, предлаже Привременом органу доношење одговарајућих одлука и мера за превазилажење проблема.

**9.5. Одбор за урбанизам, грађевинарство и стамбено-комуналне делатности**

Одбор за урбанизам, грађевинарство и стамбено-комуналне делатности разматра питања из области урбанизма, стамбено-комуналних делатности и уређивања грађевинског земљишта, предлаже Привременом органу доношење одговарајућих одлука и других општих аката који се односе на обављање и развој комуналних делатности, уређивање грађевинског земљишта, стамбену изградњу и стамбене односе, просторног планирања и урбанизма на територији Општине, јавни превоз путника (линијски и ванлинијски), изградњу, одржавање и коришћење локалних и некатегорисаних путева и улица, као и друга питања из ове области, као и давање мишљења о предлозима других овлашћених предлагача.

**9.6. Одбор за рад и развој месних заједница, пољопривреду и развој села, заштиту и унапређење животне средине и односе са верским заједницама**

Одбор за рад и развој месних заједница, пољопривреду и развој села, заштиту и унапређење животне средине и односе са верским заједницама разматра питања образовања месних заједница и усклађивања односа у месним заједницама, помаже месним заједницама у поступку расписивања референдума на подручју појединих месних заједница, подстиче развој инфраструктуре на подручју месних заједница, контролише и подстиче рад месних заједница, разматра и друга питања од интереса за грађане у месним заједницама, предлаже Привременом органу доношење одговарајућих одлука и даје мишљење о предлозима других овлашћених предлагача, из области развоја и планирања, усмеравања и подстицања развоја пољопривреде и уређења сеоских подручја и развоја села, шумарства и водопривреде, предлаже Привременом органу доношење одговарајућих одлука и даје мишљење о предлозима других овлашћених предлагача као и питања везана за екологију, заштиту и унапређење животне средине, ваздуха, природе и природних добара, заштиту од буке и прати активности на спречавању и отклањању штетних последица које угрожавају животну средину, предлаже Привременом органу доношење одговарајућих одлука и даје мишљење о предлозима других овлашћених предлагача.

**9.7. Одбор за награде и признања, утврђивање предлога назива улица, тргова, заселака и делова насељеног места**

Одбор за награде и признања, утврђивање предлога назива улица, тргова, заселака и делова насељеног места разматра предлоге за награде, похвале и друга општинска признања, стара се о њиховом уручењу, обезбеђује одговарајући публицитет у средствима јавног информисања или на други одговарајући начин, врши друге послове који се односе на награде и признања , предлаже Привременом органу доношење одговарајућих одлука и даје мишљење о предлозима других овлашћених предлагача, утврђује предлоге назива улица, тргова, заселака и делова насељених места на територији Општине, предлаже Привременом органу доношење одговарајућих одлука и даје мишљење о предлозима других овлашћених предлагача.

Радна тела разматрају материјале достављене Привременом органу на одлучивање, пре њиховог разматрања на седници Привременог органа, оцењују целисходност предложених решења и дају мишљење о достављеном материјалу.

На начин рада радних тела Привременог органа сходно се примењују одредбе овог пословника.

**ПРИПРЕМАЊЕ СЕДНИЦА ПРИВРЕМЕНОГ ОРГАНА**

**Члан 10.**

О припреми седнице Привременог органа стара се председник Привременог органа уз помоћ секретара.

Припремање материјала за седницу Привременог органа врши Општинска управа Ћићевац.

Припремљене акте Општинска управа доставља председнику Привременог органа у циљу сачињавања дневног реда.

Предлози општих и појединачних аката треба да садрже образложење.

Обрзложење мора да садржи правни основ и разлоге за доношење акта и садржај акта. Ако се предлогом акта стварају финансијске обавезе за буџет, образложење садржи и процену износа финансијских средстава за његово спровођење.

Предлози извештаја, анализа и других докумената треба поред објашњења да садрже и закључак који се предлаже Привременом органу.

Организациона јединица Општинске управе, која у управном поступку решава о правима и обавезама из изворног делокруга општине у првом степену, благовремено Привременом органу доставља жалбу на првостепено решење или закључак са свим списима који се односе на предмет и предлаже решавање по овим жалбама.

**Члан 11.**

Предлог дневног реда седнице утврђује председник, који у предлог дневног реда уноси питања из надлежности Скупштине општине, Општинског већа и председника општине.

**САЗИВАЊЕ И ТОК СЕДНИЦЕ**

**Члан 12.**

Привремени орган ради и одлучује на седницама.

Седнице Привременог органа сазива председник, по потреби, а најмање једном месечно.

Седницама Привременог органа председава председник.

Седница се може одржати и телефонским путем уколико за то постоје оправдани разлози уз вођење посебног записника о свим битним околностима.

**Члан 13.**

Председник је дужан да сазове седницу на писмени захтев најмање три члана Привременог органа уз предложени дневни ред у року од пет дана од дана подношења захтева, тако да одржавање седнице буде најкасније у року од седам дана од дана подношења захтева.

Захтев за сазивање седнице мора бити сачињен у писаној форми, да садржи предлог дневног реда и писани предлог аката који ће бити разматрани на седници.

Ако председник не сазове седницу, у случајевима из претходног става, седницу може сазвати првопотписани члан Привременог органа у предлогу за сазивање седнице или било који члан Привременог органа, на начин утврђен овим пословником.

**Члан 14.**

Седнице Привременог органа сазива председник, по правилу писаним путем.

Позив за седницу садржи место и време одржавања седнице и предлог дневног реда.

Седнице Привременог органа сазивају се најкасније два дана пре њеног одржавања, а изузетно када председник процени да за то постоје оправдани разлози овај рок може бити и краћи , а не краћи од 24 сата од сазивања до одржавања седнице.

Уз позив за седницу члановима Привременог органа доставља се и записник са претходне седнице и материјал за предложени дневни ред.

Седница се може сазвати и у краћем року и телефонским путем када председник Привременог органа процени да за то постоје посебни разлози и у том случају материјал за седницу се доставља непосредно пред почетак седнице.

**ОТВАРАЊЕ СЕДНИЦЕ**

**Члан 15.**

Председник Привременог органа отвара седницу и утврђује да ли постоји кворум потребан за рад.

Седницама председава председник Привременог органа, а у случају његове спречености или одсутности седницом председава члан Привременог органа кога председник овласти.

Привремени орган ради и одлучује на седницама којима присуствује већина од укупног броја чланова Привременог органа.

Ако се на седици констатује да не постоји већина за одлучивање, председавајући одлаже седницу за одређени дан и час са истим дневним редом.

На образложени предлог једног или више чланова Привременог органа, председник Привременог органа може прекинути седницу.

О наставку прекинуте седнице председник Привременог органа ће накнадно писменим путем обавестити чланове Привременог органа.

**Члан 16.**

На седницу Привременог органа могу се позвати начелник Општинске управе и руководиоци одсека – обрађивачи аката која се разматрају на седници.

На седници Привременог органа могу бити позвани и представници јавних предузећа, установа, служби и других органа и организација за одређена питања.

Лицима из става 2. овог члана достављају се материјали само за тачке предложеног дневног реда за које су позвани.

**Члан 17.**

Члан Привременог органа који је спречен да присуствује седници Привременог органа или из одређених разлога треба да напусти седницу, дужан је да о томе обавести председника, о чему председник обавештава Привремени орган. Пре утврђивања дневног реда усваја се записник са претходне седнице. Након усвајања записника са претходне седнице, приступа се утврђивању дневног реда.

Приликом утврђивања дневног реда седнице, чланови Привременог органа могу давати предлоге за измену и допуну предложеног дневног реда, које морају образложити.

Предлагач је дужан да образложи разлоге због којих предлаже измене и допуне дневног реда.

О предлозима за измене и допуне предложеног дневног реда не води се претрес.

Образложење предлагача укупно, за све предлоге за измену и допуну дневног реда седнице, може да траје 5 минута.

Ако се предлаже допуна дневног реда члановима Привременог органа се уз предлог за допуну дневног реда обавезно даје и материјал по предложеној допуни.

Привремени орган се изјашњава о сваком предлогу за измену и допуну предложеног дневног реда, као и о предлогу дневног реда у целини.

**Члан 18.**

Након усвајања записника прелази се на тачке дневног реда по утврђеном редоследу.

По свакој тачки дневног реда о којој се расправља и одлучује председник Привременог органа отвара претрес.

**Члан 19.**

Предлагач акта односно његов обрађивач, може на почетку претреса да изнесе образложење предлога.

Предлагач акта има право да учествује у претресу све до закључења претреса предлога акта, да даје објашњења и износи своје мишљење.

Предлагач акта има право да повуче предлог акта све до завршетка претреса на седници.

**Члан 20.**

Председник одређује паузу кад утврди недостатак кворума на седници док се кворум не обезбеди, с тим да пауза може трајати најдуже 30 минута. Председник прекида седницу Привременог органа када то, на његов предлог, Привремени орган одлучи.

**Члан 21.**

Претрес закључује председник, кад утврди да више нема пријављених за учешће у претресу.

Када се закључи расправа о поједином питању, не може се поново отварати.

По завршеном претресу Привремени орган одлучује о предложеном акту.

**ОДЛУЧИВАЊЕ НА СЕДНИЦИ**

**Члан 22.**

Привремени орган одлучује већином гласова од укупног броја чланова.

Привремени орган одлучује, по правилу, јавним гласањем, уколико пословником или посебном одлуком Привременог органа, о томе како ће се гласати по одређеном питању, није одређено да се гласа тајно.

Уколико је на предлог општег акта поднет предлог измене и допуне, прво се гласа о измени и допуни а потом о предлогу акта у целини.

По извршеном гласању, председник гласно констатује:

* да је одлука донета једногласно;
* да је одлука донета већином гласова, уз навођење броја гласова ''за'', броја

гласова ''против'' и броја гласова ''уздржани'';

* да одлука није донета, уз навођење броја гласова ''за'', броја гласова ''против'' и броја гласова ''уздржани''.

**ЗАПИСНИК**

**Члан 23.**

О раду на седници Привременог органа води се записник**.**

Записник садржи: време и место одржавања седнице, име председавајућег, имена присутних, имена оправдано и имена неоправдано одсутних чланова Привременог органа,имена присутних лица, дневни ред седнице, резултате гласања по појединим тачкама дневног реда, називе аката донетих односно усвојених на седници, мере изречене у вези одржавања реда на седници, имена учесника у претресу и време завршетка седнице.

На захтев члана Привременог органа који је на седници издвојио мишљење, битни делови његове дискусије уносе се у записник.

За сваку седницу члановима Привременог органа доставља се записник са претходне седнице.

Записник са претходне седнице усваја се пре преласка на дневни ред.

О примедбама на записник Привремени орган одлучује без претреса. Ако се примедба прихвати, извршиће се у записнику одговрајућа измена.

Записник потписује председник или председавајући и секретар Привременог органа.

На седници Привременог органа може се вршити електронско снимање. Тонски запис користе председник и чланови Привременог органа, као и стручне службе.

Оригинали записника са седнице Привременог органа чувају се трајно у архиви Општинске управе.

**РЕД ГОВОРА**

**Члан 24.**

На седници Привременог органа сваки члан има право да говори.

Нико не може да говори на седници Привременог органа пре него што добије реч од председника.

Председник даје реч члановима по реду пријављивања.

Време излагања појединог члана по свакој тачки дневног реда траје најдуже 5 минута.

Члану Привременог органа који жели да говори о повреди пословника председник даје реч, а по завршеном излагању претходног говорника.

Члан Привременог органа је дужан да наведе која одредба пословника је повређена, да је цитира и образложи у чему се састоји повреда пословника.

Председник Привременог органа је дужан да након тога да објашњење.

Ако и после објашњења председника, члан Привременог органа остаје при томе да је пословник повређен, Привремени орган ће без претреса одлучити о томе гласањем.

Ако члан Привременог органа затражи реч да би исправио навод, који је по његовом мишљењу нетачан или увредљив и затражи лично објашњење, председник му може дати реч – реплику, чим говор заврши лице које је реплику изазвало. Реплика може трајати најдуже два минута.

Говорник на чију изјаву или говор је дата реплика има право одговора на реплику, у трајању од два минута.

**ПОШТОВАЊЕ ДНЕВНОГ РЕДА**

**Члан 25.**

Говорник може да говори само о питању које је на дневном реду.

Ако се говорник удаљи од дневног реда, председавајући ће га на то опоменути и позвати да се држи дневног реда.

Ако се говорник после другог позива не буде држао дневног реда, председавајући ће му одузети реч.

**ОДРЖАВАЊЕ РЕДА НА СЕДНИЦИ**

**Члан 26.**

О реду на седници Привременог органа стара се председник.

За повреду реда на седници председник може изрећи меру упозорења или меру одузимања речи.

Привремени орган може, на предлог председника, да изрекне меру удаљења са седнице.

Председник у току седнице, по властитој процени, одређује паузу ради одмора и консултација.

**Члан 27.**

Мера упозорења изриче се члану Привременог органа, који својим понашањем нарушава ред на седници (прекидањем говорника, узимањем речи када му није дата и сл.), или поступа супротно одредбама овог пословника.

Мера одузимања речи изриче се члану Привременог органа који нарушава ред на седници, а већ је два пута упозорен на обавезу придржавања реда и одредаба пословника.

Мера удаљења са седнице изриче се члану Привременог органа који и поред изречене мере упозорења односно мере одузимања речи, омета или спречава рад на седници.

Ако се изреченим мерама не може одржати ред на седници, председник ће одредити краћу паузу.

Одредбе о одржавању реда на седници примењује се и на сва друга лица, која присуствују седници Привременог органа.

**АКТА КОЈА ДОНОСИ ПРИВРЕМЕНИ ОРГАН**

**Члан 28.**

Привремени орган, из надлежности Скупштине општине Ћићевац, председника општине и Општинског већа општине Ћићевац доноси: одлуке, решења, закључке, наредбе, упутства, препоруке и друга акта и даје аутентична тумачења аката које доноси.

Акта Привременог органа потписује председник односно члан Привременог органа који је председавао седници.

Акта Привременог органа за које је то одређено објављују се у ''Службеном листу општине Ћићевац''.

О објављивању аката Привременог органа стара се секретар Привременог органа. Акта Привременог органа чувају се у архиви Општинске управе.

**ПОСТУПАК ЗА ДОНОШЕЊЕ АКАТА**

**Члан 29.**

Право предлагања одлука или другог акта (у даљем тексту: акт) има председник, чланови Привременог органа, Општинска управа, установе, јавна предузећа и друге организације чији је оснивач општина.

Предлог акта подноси се у облику у коме се акт доноси.

Образложење аката треба да садржи правни основ и разлоге за доношење акта.

Ако се предлогом акта стварају финансијске обавезе за буџет, образложење садржи и процену износа финансијских средстава за његово спровођење са прибављеним мишљењем одсека Општинске управе надлежног за финансије.

Материјал који достављају обрађивачи мора бити формално правно уредан.

Обрађивач је дужан да умножи материјал и достави га у довољном броју примерака ради достављања члановима Привременог органа и радним телима.

Након достављања материјала у писаном облику обрађивач је дужан да исти достави служби и у електронском облику.

**Члан 30.**

Предлог акта који је достављен Привременом органу председник доставља свим члановима.

Ако предлог није припремљен у складу са пословником, председник ће наложити обрађивачу да га у одређеном року усклади са одредбама овог пословника.

Уколико обрађивач не поступи по налогу, не усклади га са одредбама пословника у остављеном року, сматраће се да је предлагач одустао од предлога, председник ће о томе известити Привремени орган.

**АМАНДМАНИ**

**Члан 31.**

Предлог за измену и допуну предлога одлуке и других општих аката подноси се у облику амандмана председнику Привременог органа у писаном облику и исти мора бити образложен.

Амандман се подноси најкасније 24 часа пре почетка седнице Привременог органа.

Изузетно, амандман може да се поднесе на самој седници уколико је седница заказана по хитном поступку.

Амандман се подноси у писаном облику и садржи: назив предлога акта на који се амандман односи, пун текст измена односно допуна предлога који се предлажу амандманом, образложење са разлозима за подношење амандмана и име подносиоца амандмана.

О амандману се обавезно изјашњава предлагач и председник кад он није предлагач.

**Члан 32.**

Амандмане које подноси предлагач акта, као и амндмане које је прихватио предлагач, постају саставни део предлога акта.

Привремени орган одлучује о поднетим амандманима по редоследу чланова предлога одлуке или другог општег акта.

Ако је поднето више амндмана на исти члан одлуке, прво се одлучује о амндману којим се предлаже брисање одредбе тог члана а затим о амандману којим се предлаже измена целог члана.

Говор сваког учесника по предлогу амандмана може трајати до три минута.

**ХИТАН ПОСТУПАК**

**Члан 33.**

Акт се може изузетно донети и по хитном поступку.

По хитном поступку може да се донесе акт којим се уређују само питања и односи настали услед околности које нису могле да се предвиде, а недоношење акта по хитном поступку, могло би да проузрокује штетне последице као и акти из надлежности Општинског већа о којима се одлучује у другостепеном управном поступку.

**Члан 34.**

Предлог да се акт донесе по хитном поступку мора бити образложен.

О предлогу да се акт донесе по хитном поступку, Привремени орган одлучује као о претходном питању, пре утврђивања дневног реда.

Предлог акта који се доноси по хитном поступку, мора се доставити члановима Привременог органа најкасније до почетка седнице.

Председник Привременог органа, на почетку седнице, одређује време неопходно за упознавање са предлогом акта који се доноси по хитном поступку.

**ПРАВА, ДУЖНОСТИ И ОДГОВОРНОСТИ ЧЛАНА ПРИВРЕМЕНОГ ОРГАНА**

**Члан 35.**

Члан Привременог органа има права и дужности у Привременом органу одређене законом, Одлуком о распуштању Скупштине општине Ћићевац и Решењем о образовању Привременог органа општине Ћићевац, Статутом Општине Ћићевац и овим пословником.

Члан Привременог органа стиче права и дужности даном именовања од стране Владе Републике Србије.

Члан Привременог органа је дужан да присуствује седницама Привременог органа и учестује у њиховом раду и одлучивању.

**Члан 36.**

Члан Привременог органа има право да буде редовно, благовремено и тачно обавештаван о питањима која се разматрају и о којима се одлучује на седници Привременог органа, као и о другим питањима чије му је познавање потребно ради вршења дужности.

**Члан 37.**

Председник, члан и секретар Привременог органа могу бити на сталном раду у општини.

Председник, члан и секретар Привременог органа за обављање дужности у Привременом органу имају право на плату или накнаду и друга права за време обављања дужности, а у складу са посебним актом Привременог органа.

Привремени орган посебним актом уређује радно правни статус и коефицијенте председника и чланова Привременог органа као и секретара Привременог органа.

**ОБАВЉАЊЕ СТРУЧНИХ И ДРУГИХ ПОСОВА ЗА ПОТРЕБЕ**

**ПРИВРЕМЕНОГ ОРГАНА**

**Члан 38.**

Стручне, административне и друге послове за потребе Привременог органа врши Општинска управа.

Општинска управа је дужна да Привременом органу, на захтев председника Привременог органа, достави све потребне податке и информације неопходне за рад Привременог органа и извештаје о обављању послова из своје надлежности као и о извршењу обавеза и радних задатака од значаја за рад Привременог органа.

**ФИНАНСИРАЊЕ ПОСЛОВА ПРИВРЕМЕНОГ ОРГАНА**

**Члан 39**.

Финансирање послова Привременог органа општине Ћићевац, врши се из буџета општине Ћићевац.

Наредбодавац за извршење буџета општине Ћићевац, до конституисања Скупштине општине Ћићевац и избора извршних органа општине Ћићевац је председник Привременог органа општине Ћићевац.

Одређивање наредбодавца за извршење буџета општине Ћићевац, одредиће Привремени орган посебном одлуком.

**ПРЕЛАЗНЕ И ЗАВРШНЕ ОДРЕДБЕ**

**Члан 40.**

Привремени ораган доноси, односно врши промену пословника већином гласова од укупног броја чланова Привременог органа.

Измене и допуне пословника врше се на исти начин на који се пословник и усваја.

**Члан 41.**

Овај пословник ступа на снагу даном доношења, објављује се у ''Службеном листу општине Ћићевац'', а примењиваће се до конституисања новог сазива Скупштине општине Ћићевац и избора извршних органа општине, након одржаних избора за одборнике Скупштине општине Ћићевац.

ПРИВРЕМЕНИ ОРГАН ОПШТИНЕ ЋИЋЕВАЦ

Бр. 021-14/23-02 од 1. новембра 2023. године

ПРЕДСЕДНИК

Др Мирјана Кркић